Изх. № ДЕ-356-05-6

**ДО**

**КОМИСИЯТА ПО ПРАВНИ ВЪПРОСИ**

**КОМИСИЯТА ПО ЗДРАВЕОПАЗВАНЕТО**

**КОМИСИЯТА ПО ВЪПРОСИТЕ НА ДЕЦАТА, МЛАДЕЖТА И СПОРТА**

**КОМИСИЯТА ПО ЕВРОПЕЙСКИТЕ ВЪПРОСИ И КОНТРОЛ НА ЕВРОПЕЙСКИТЕ ФОНДОВЕ**

**СТАНОВИЩЕ**

***Относно:* Законопроект за изменение и допълнение на Наказателния кодекс, № 302-01-3/ 21.06.2013 г., внесен от Министерски съвет**

**I.** Със законопроекта за изменение и допълнение на Наказателния кодекс се предлага приемането на разпоредби за привеждане на вътрешното ни законодателство в съответствие с изискванията на нормативната уредба на Европейския съюз за въвеждане на интегриран, цялостен подход, основан на правата на човека, по отношение на борбата с трафика на хора.

**II.** С този законопроект се въвеждат разпоредби на Директива 2011/36/ЕС на Европейския парламент и на Съвета от 05.04.2011 г. относно предотвратяването и борбата с трафика на хора и защита на жертвите от него и за замяна на Рамково решение 2002/629/ПВР на Съвета.

Със законопроекта се въвеждат само онези правила, с които директивата надгражда стандартите на Конвенцията на Съвета на Европа за борба с трафика на хора, ратифицирана със закон (ДВ бр. 24 от 2007 г.), в сила за Република България от 01.02.2008 г. Останалите разпоредби на директивата са вече въведени при предходни изменения в други нормативни актове.

С §1 на законопроекта се транспонират изискванията на чл.8 от Директива 2011/36/ЕС, жертвите на трафик на хора да бъдат защитени от наказателно преследване или наказание за престъпни дейности, които те са били принудени да извършат като пряка последица от факта, че са били обект на трафик.

С §4 и §5 на законопроекта се въвеждат изискванията на чл. 2 §3 и чл.4 §3 от Директива 2011/36/ЕС, просията да се добави като самостоятелен състав на престъплението трафик на хора и да се предвиди отегчаващо вината обстоятелство, когато трафикът на хора е извършен „от длъжностно лице при изпълнение на служебните му задължения“.

В преходните и заключителните разпоредби на законопроекта се предвиждат изменения и допълнения в Закона за борба с трафика на хора и Закона за закрила на детето, както следва:

* С §7 на законопроекта се въвеждат изискванията на чл.14 §1 (изречение второ) от Директива 2011/36/ЕС, да се осигурява от държавата образование освен на децата жертви, така също и на децата на жертви на трафика на хора.
* С §8 на законопроекта се въвеждат изискванията на чл. 13 §2 от Директива 2011/36/ЕС за създаване на мерки за закрила и по отношение на лица обект на трафик на хора с неустановена възраст, но за които може да се направи основателно предположение, че са деца.

Крайният срок за транспониране на Директива 2011/36/ЕС е 06.04.2013 г. Към момента няма стартирала наказателна процедура във връзка с транспонирането й.

Със законопроекта за изменение и допълнение на Наказателния кодекс, извън предложенията за промени свързани с транспонирането на Директива 2011/36/ЕС, се предлагат допълнения, свързани с явлението трафик на хора за отнемане на клетки и телесни течности. Тези промени се изразяват във включване на квалифицирани състави на убийствата и телесните повреди, когато съответното престъпление е извършено с цел отнемане на телесен орган, тъкан, телесна течност или клетка на пострадалия.

**ІІІ.** Въз основа на гореизложеното може да се направи заключение, че предложения законопроект е съобразен с изискванията на Директива 2011/36/ЕС на Европейския парламент и на Съвета от 05.04.2011 г. относно предотвратяването и борбата с трафика на хора и защита на жертвите от него и за замяна на Рамково решение 2002/629/ПВР на Съвета.

02.07.2013 г. Изготвил:

 Вяра Мацева

 Главен експерт